Trinidad e Tobago

Trinidad e Tobago (ofisial la Republica de Triniada e Tobago) es un pais de du isolas, prosima a la norde de la continente America Sude, a mera 11 km de la costa de Venezuela norde-este e 130 km a sude de Grenada. Lo borda la Mar Caribe a la norde e comparti fronteras de mar con otra nasiones incluinte Barbados a la norde-este, Grenada a la norde-ueste, Guiana a la sude-este e Venezuela a la sude e ueste.

La isola Trinidad ia es un colonia espaniol de la ariva de Cristoforo Colombo en 1498 asta la sede de la governor espaniol, Don José María Chacón, a la ariva de un flotila brites de 18 barcones de gera a 18 febrero 1797. En la mesma periodo, la posese de la isola Tobago ia cambia entre colonistes espaniol, brites, franses, nederlandes e curlandes, a plu veses ca cualce otra isola en la Caribe. Trinidad e Tobago ia es sededa a Britan en 1802 con la Trata de Amiens, e ia resta separada asta 1889. La pais Trinidad e Tobago ia deveni autonom en 1962, e ia deveni un republica en 1976.

Lo es la pais tre de la plu ricas par produi interna bruta per person en la Americas, pos la Statos Unida e Canada. Plu, la Banco Mundal reconose lo como un economia de revenu alta. No como la plu de la Caribe de lingua engles, la economia de la pais es xef industrial, focada a petrolio e petrocimicales. On atribui la ricia de la pais a sua reservas grande e esplota de petrolio e gas natural.

La area es sirca 5,128 cilometres cuadrida. La site capital es Port-of-Spain.

La popla en la anio 2007 ia es sirca 1 056 608 persones. La majoria es de orijina asian. La lingua major es engles, ma multe persones parla espaniol.

Category:Antilies
Category:Jeografia